SL Uradni list Evropske unije CE 352/23

STALIŠČE SVETA (EU) št. 11/2012 V PRVI OBRAVNAVI

z namenom sprejetja uredbe Evropskega parlamenta in Sveta o prehodnih dogovorih za dvostranske sporazume o naložbah med državami članicami in tretjimi državami

Sprejeto v Svetu dne 4. oktobra 2012

(11/2012/EU)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 207(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

v skladu z rednim zakonodajnim postopkom (1),

ob upoštevanju naslednjega:

(1) Po začetku veljavnosti Lizbonske pogodbe so neposredne tuje naložbe vključene v seznam zadev, ki spadajo na področje skupne trgovinske politike. V skladu s členom 3(1)(e) Pogodbe o delovanju Evropske unije (v nadaljnjem besedilu: PDEU) ima Evropska unija izključno pristojnost na področju skupne trgovinske politike. Zato lahko samo Unija izdaja zakonodajne in sprejema pravno zavezujoče akte na navedenem področju. Države članice lahko tako ukrepajo same le, če jih Unija za to pooblasti v skladu s členom 2(1) PDEU.

(2) Poleg tega so v poglavju 4 naslova IV tretjega dela PDEU določena splošna pravila o pretoku kapitala med državami članicami in tretjimi državami, vključno s pretokom kapitala v zvezi z naložbami. Na navedena pravila lahko vplivajo mednarodni sporazumi o tujih naložbah, ki so jih sklenile države članice.

(3) Ta uredba ne posega v delitev pristojnosti med Unijo in njenimi državami članicami v skladu s PDEU.

(4) Ob začetku veljavnosti Lizbonske pogodbe so države članice ohranile veliko število dvostranskih sporazumov o naložbah s tretjimi državami. PDEU ne vsebuje nobenih izrecnih prehodnih določb za take sporazume, ki so zdaj v izključni pristojnosti Unije. Poleg tega lahko nekateri od teh sporazumov vključujejo določbe, ki vplivajo na splošna pravila o pretoku kapitala iz poglavja 4 naslova IV tretjega dela PDEU.

(5) Čeprav so po mednarodnem javnem pravu dvostranski sporazumi o naložbah za države članice še vedno zavezujoči in jih bodo postopoma nadomestili sporazumi Unije, ki se nanašajo na isto zadevo, je treba ustrezno urediti pogoje za njihovo ohranitev v veljavi in njihovo razmerje do naložbene politike Unije. Navedeno razmerje se bo naprej razvijalo hkrati z izvajanjem pristojnosti Unije.

(6) V interesu investitorjev Unije in njihovih naložb v tretje države ter v interesu držav članic gostiteljic tujih investitorjev in naložb bi morali dvostranski sporazumi o naložbah, ki določajo in zagotavljajo investicijske pogoje, ostati veljavni ter bi jih bilo treba postopoma nadomestiti s sporazumi Unije o naložbah, ki zagotavljajo visoko raven zaščite naložb.

(7) V tej uredbi bi moral biti obravnavan status, ki ga imajo po pravu Unije dvostranski sporazumi držav članic o naložbah, podpisani pred 1. decembrom 2009. Ti sporazumi ostanejo veljavni ali začnejo veljati v skladu s to uredbo.

(8) V tej uredbi bi morali biti določeni tudi pogoji, pod katerimi so države članice pooblaščene, da sklenejo in/ali ohranijo v veljavi dvostranske sporazume o naložbah, ki so bili podpisani v obdobju med 1. decembrom 2009 in … (2).

(9) Poleg tega bi v tej uredbi morali biti določeni pogoji, pod katerimi so države članice pooblaščene, da spremenijo ali sklenejo dvostranske sporazume o naložbah s tretjimi državami po … (2).

(10) Kadar države članice dvostranske sporazume o naložbah s tretjimi državami v skladu s to uredbo ohranijo v veljavi ali so bila dana dovoljenja za začetek pogajanj ali sklenitev takih sporazumov, to Uniji ne bi smelo preprečevati pogajanj ali sklenitve sporazumov o naložbah.

(11) Države članice morajo izvesti potrebne ukrepe za odpravo morebitnih neskladnosti s pravom Unije, vsebovane v dvostranskih sporazumih o naložbah, sklenjenih med njimi in tretjimi državami. Izvajanje te uredbe ne posega v uporabo člena 258 PDEU v zvezi z neizpolnjevanjem obveznosti po pravu Unije s strani držav članic.

(12) Odobritev spremembe ali sklenitve dvostranskih sporazumov o naložbah iz te uredbe bi državam članicam moralo zlasti omogočiti, da obravnavajo kakršno koli neskladnost med svojimi dvostranskimi sporazumi o naložbah in pravom Unije, razen neskladnosti zaradi delitev pristojnosti med Unijo in njenimi državami članicami, ki so obravnavane v tej uredbi.

(13) Komisija bi morala Evropskemu parlamentu in Svetu predložiti poročilo o uporabi te uredbe. V tem poročilu bi bilo med drugim treba pregledati potrebo po nadaljnji uporabi poglavja III. Kadar je v poročilu priporočeno prenehanje uporabe določb poglavja III ali je predlagana sprememba teh določb, se mu lahko, če je to ustrezno, priloži zakonodajni predlog.

(14) Evropski parlament, Svet in Komisija bi morali zagotoviti, da se vse informacije, opredeljene kot zaupne, obravnavajo v skladu z Uredbo (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije (3).

(15) Sporazumi o naložbah med državami članicami ne bi smeli biti zajeti v tej uredbi.

(16) Treba je sprejeti nekatere dogovore, da bi zagotovili nadaljnje izvajanje sporazumov, ohranjenih v veljavi v skladu s to uredbo, vključno v zvezi z reševanjem sporov, pri tem pa upoštevali izključno pristojnost Unije.

(17) Za zagotovitev enotnih pogojev izvajanja te uredbe bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (4).

(18) Ta pooblastila bi bilo treba prenesti na Komisijo zlasti glede na to, da so s postopki iz členov 9, 11 in 12 države članice pooblaščene za delovanje na področjih, ki so v izključni pristojnosti Unije, in morajo biti tozadevne odločitve sprejete na ravni Unije.

(19) Za sprejetje odobritev v skladu s členi 9, 11 in 12 bi se moral uporabiti svetovalni postopek glede na to, da se te odobritve izdajo na podlagi jasno opredeljenih meril iz te uredbe –

SPREJELA NASLEDNJO UREDBO:

POGLAVJE I

PODROČJE UPORABE

Člen 1

Vsebina in področje uporabe

1. Brez poseganja v delitev pristojnosti, določenih v PDEU, ta uredba obravnava status, ki ga imajo dvostranski sporazumi držav članic o naložbah po pravu Unije, ter določa pogoje in postopke, v skladu s katerimi je državam članicam dovoljeno spremeniti ali skleniti dvostranske sporazume o naložbah.

2. Za namene te uredbe izraz „dvostranski sporazum o naložbah“ pomeni kateri koli sporazum s tretjo državo, ki vključuje določbe o zaščiti naložb. Ta uredba zadeva le tiste določbe dvostranskih sporazumov o naložbah, ki se nanašajo na zaščito naložb.

POGLAVJE II

OHRANITEV VELJAVNOSTI OBSTOJEČIH DVOSTRANSKIH SPORAZUMOV O NALOŽBAH

Člen 2

Uradno obveščanje Komisije

Države članice do … (5) ali v 30 dneh od začetka veljavnosti te uredbe ali od datuma svojega pristopa k Uniji Komisijo uradno obvestijo o vseh dvostranskih sporazumih o naložbah s tretjimi državami, podpisanih pred 1. decembrom 2009 ali pred datumom njihovega pristopa, pri čemer velja poznejši datum, in ki jih želijo ohraniti v veljavi ali dopustiti, da začnejo veljati, v skladu s tem poglavjem. Uradnemu obvestilu priložijo kopijo navedenih dvostranskih sporazumov. Države članice Komisijo uradno obvestijo tudi o kakršnih koli naknadnih spremembah statusa teh sporazumov.

Člen 3

Ohranitev veljavnosti

Brez poseganja v druge obveznosti držav članic po pravu Unije lahko dvostranski sporazumi o naložbah, o katerih je bila Komisija uradno obveščena v skladu s členom 2 te uredbe, v skladu s PDEU in to uredbo ostanejo v veljavi – ali začnejo veljati – do začetka veljavnosti dvostranskega sporazuma o naložbah med Unijo in zadevno tretjo državo.

Člen 4

Objava

1. Vsakih dvanajst mesecev Komisija v Uradnem listu Evropske unije objavi seznam dvostranskih sporazumov o naložbah, o katerih je bila uradno obveščena v skladu s členom 2, členom 11(6) ali členom 12(6).

2. Prva objava seznama dvostranskih sporazumov o naložbah iz odstavka 1 tega člena se opravi najpozneje tri mesece po roku za pošiljanje uradnega obvestila v skladu s členom 2.

Člen 5

Ocena

Ker bodo dvostranski sporazumi o naložbah, o katerih je bila Komisija uradno obveščena v skladu s členom 2, postopoma nadomeščeni, lahko Komisija te sporazume oceni, ali pomeni katera koli od določb v teh sporazumih resno oviro za Unijo pri pogajanjih o dvostranskih sporazumih o naložbah s tretjimi državami ali pri sklepanju teh sporazumov.

Člen 6

Obveznost sodelovanja

1. Ker bodo dvostranski sporazumi o naložbah, o katerih je bila Komisija uradno obveščena v skladu s členom 2, postopoma nadomeščeni, države članice z vsemi potrebnimi ukrepi zagotovijo, da določbe iz teh sporazumov ne pomenijo resne ovire za Unijo pri pogajanjih o dvostranskih sporazumih o naložbah s tretjimi državami ali pri sklepanju teh sporazumov.

2. Če Komisija ugotovi, da ena ali več določb dvostranskega sporazuma o naložbah, o katerem je bila uradno obveščena v skladu s členom 2 in ki bo postopoma nadomeščen, pomeni resno oviro za Unijo pri pogajanjih o dvostranskih sporazumih o naložbah s tretjimi državami ali sklenitvi teh sporazumov, se Komisija in zadevne države članice nemudoma posvetujejo in sodelujejo, da bi opredelile ustrezne ukrepe za razrešitev tega vprašanja. Ta posvetovanja ne trajajo več kot 90 dni.

3. Brez poseganja v odstavek 1 lahko Komisija v 60 dneh po koncu posvetovanj navede ustrezne ukrepe, ki jih morajo sprejeti zadevne države članice, da bi odstranile ovire iz odstavka 2.

POGLAVJE III

ODOBRITEV SPREMEMBE ALI SKLENITVE DVOSTRANSKIH SPORAZUMOV O NALOŽBAH

Člen 7

Odobritev spremembe ali sklenitve dvostranskega sporazuma o naložbah

Ob upoštevanju pogojev iz členov 8 do 11 se državi članici odobri, da začne pogajanja s tretjo državo za spremembo ali sklenitev novega dvostranskega sporazuma o naložbah.

Člen 8

Uradno obveščanje Komisije

1. Kadar namerava država članica začeti pogajanja s tretjo državo za spremembo dvostranskega sporazuma o naložbah ali njegovo sklenitev, Komisijo uradno pisno obvesti o svoji nameri.

2. Uradno obvestilo iz odstavka 1 vsebuje ustrezno dokumentacijo in navedbo določb, o katerih se bo pogajalo ali ponovno pogajalo, cilje pogajanj in vse druge ustrezne informacije.

3. Uradno obvestilo iz odstavka 1 se pošlje najmanj pet mesecev pred predvidenim začetkom uradnih pogajanj.

4. Kadar informacije, ki jih je uradno posredovala država članica, ne zadostujejo za odobritev začetka uradnih pogajanj v skladu s členom 9, lahko Komisija zahteva dodatne informacije.

5. Komisija drugim državam članicam omogoči vpogled v uradno obvestilo iz odstavka 1 tega člena in na zahtevo tudi v spremljajočo dokumentacijo v skladu z zahtevami glede zaupnosti iz člena 14.

Člen 9

Odobritev začetka uradnih pogajanj

1. Komisija odobri državi članici začetek uradnih pogajanj s tretjo državo za spremembo ali sklenitev dvostranskega sporazuma o naložbah, razen če ugotovi, da bi bil začetek takšnih pogajanj:

(a) v nasprotju s pravom Unije v obsegu, ki bi presegal neskladnosti zaradi delitve pristojnosti med Unijo in njenimi državami članicami;

(b) nepotreben, ker je Komisija v skladu s členom 218(3) PDEU predložila ali se je odločila predložiti priporočilo za začetek pogajanj z zadevno tretjo državo;

(c) v nasprotju z načeli in cilji zunanjega delovanja Unije, določenimi v skladu s splošnimi določbami iz poglavja 1 naslova V Pogodbe o Evropski uniji, ali

(d) resna ovira pri pogajanjih Unije o dvostranskih sporazumih o naložbah s tretjimi državami ali njihovi sklenitvi.

2. V okviru odobritve iz odstavka 1 lahko Komisija od države članice zahteva, da v takšna pogajanja in v morebitni prihodnji dvostranski sporazum o naložbah vključi ali iz njih izključi določene klavzule, ki so potrebne, da se zagotovi skladnost z naložbeno politiko Unije ali združljivost s pravom Unije.

3. Odobritev iz odstavka 1 tega člena se sprejme v skladu s svetovalnim postopkom iz člena 16(2). Komisija sprejme odločitev v 90 dneh od prejema uradnega obvestila iz člena 8. Če so pri sprejemanju odločitve potrebne dodatne informacije, se rok 90 dni šteje od datuma prejetja dodatnih informacij.

4. Komisija Evropski parlament in Svet obvesti o odločitvah, sprejetih v skladu z odstavkom 3.

5. Če Komisija ne izda odobritve v skladu z odstavkom 1, o tem obvesti zadevno državo članico in navede razloge za takšno odločitev.

Člen 10

Sodelovanje Komisije pri pogajanjih

Kar zadeva naložbe je Komisija na vseh stopnjah pogajanj obveščena o napredku in rezultatih pogajanj za spremembo ali sklenitev dvostranskega sporazuma o naložbah ter lahko zahteva, da sodeluje pri pogajanjih v zvezi z naložbami med državo članico in tretjo državo.

Člen 11

Odobritev podpisa in sklenitve dvostranskega sporazuma o naložbah

1. Zadevna država članica pred podpisom dvostranskega sporazuma o naložbah Komisijo uradno obvesti o rezultatih pogajanj in ji posreduje besedilo takega sporazuma.

2. Ta člen se uporablja tudi za dvostranske sporazume o naložbah, za katere so pogajanja potekala pred … (6), vendar zanje ne velja obveznost uradnega obveščanja iz člena 2 ali člena 12.

3. Komisija po prejemu uradnega obvestila oceni, ali je izpogajani dvostranski sporazum o naložbah v nasprotju z zahtevami iz člena 9(1) in (2).

4. Kadar Komisija ugotovi, da so pogajanja privedla do dvostranskega sporazuma o naložbah, ki izpolnjuje zahteve iz člena 9(1) in (2), državi članici odobri podpis in sklenitev takega sporazuma. Členi 3, 5 in 6 se uporabljajo za tovrstne sporazume tako, kot če bi bila Komisija o njih uradno obveščena v skladu s členom 2.

5. Odločitve v skladu z odstavkom 4 tega člena se sprejmejo v skladu s svetovalnim postopkom iz člena 16(2). Komisija sprejme odločitev v 90 dneh od prejema uradnega obvestila iz odstavkov 1 in 2 tega člena. Če so pri sprejemanju odločitve potrebne dodatne informacije, se rok 90 dni začne šteti od datuma prejetja dodatnih informacij.

6. Če Komisija odobritev poda v skladu z odstavkom 4, zadevna država članica Komisijo uradno obvesti o sklenitvi in začetku veljavnosti dvostranskega sporazuma o naložbah ter o vseh naknadnih spremembah statusa takega sporazuma.

7. Komisija Evropski parlament in Svet obvesti o odločitvah, sprejetih v skladu z odstavkom 4.

8. Če Komisija ne poda odobritve v skladu z odstavkom 4, o tem obvesti zadevno državo članico in navede razloge za takšno odločitev.

POGLAVJE IV

KONČNE DOLOČBE

Člen 12

Sporazumi, ki so jih države članice podpisale med 1. decembrom 2009 in … (6)

1. Če je država članica dvostranski sporazum o naložbah s tretjo državo podpisala med 1. decembrom 2009 in … (6), ta država članica Komisijo do … (7) uradno obvesti o sporazumu, ki ga želi ohraniti v veljavi ali dopustiti, da začne veljati. Uradnemu obvestilu priloži kopijo takega dvostranskega sporazuma o naložbah.

2. Komisija po prejemu uradnega obvestila oceni, ali je dvostranski sporazum o naložbah, o katerem je bila uradno obveščena v skladu z odstavkom 1 tega člena, v nasprotju z zahtevami iz člena 9(1) in (2).

3. Če Komisija ugotovi, da dvostranski sporazum o naložbah, o katerem je bila uradno obveščena v skladu z odstavkom 1 tega člena, izpolnjuje zahteve iz člena 9(1) in (2), odobri ohranitev ali začetek veljavnosti takega sporazuma v skladu s pravom Unije.

4. Komisija odločitev iz odstavka 3 tega člena sprejme v 180 dneh od datuma prejema uradnega obvestila iz odstavka 1 tega člena. Kadar so pri sprejemanju odločitve potrebne dodatne informacije, se rok 180 dni začne šteti od datuma prejetja dodatnih informacij. Odločitve v skladu z odstavkom 3 tega člena se sprejmejo v skladu s svetovalnim postopkom iz člena 16(2).

5. Razen če je bil dvostranski sporazum o naložbah odobren v skladu z odstavkom 3 tega člena, država članica ne sprejme nadaljnjih ukrepov za sklenitev takega sporazuma ter prekliče ali razveljavi že sprejete ukrepe.

6. Če Komisija odobritev poda v skladu z odstavkom 3 tega člena, zadevna država članica Komisijo uradno obvesti o začetku veljavnosti dvostranskega sporazuma o naložbah ter o vseh naknadnih spremembah statusa takega sporazuma. Členi 3, 5 in 6 se uporabljajo za tak sporazum tako, kot če bi bila Komisija o njem uradno obveščena v skladu s členom 2.

7. Komisija Evropski parlament in Svet obvesti o odločitvah, sprejetih v skladu z odstavkom 3.

8. Če Komisija ne poda odobritve v skladu z odstavkom 3, o tem obvesti zadevno državo članico in navede razloge za takšno odločitev.

Člen 13

Ravnanje držav članic v zvezi z dvostranskim sporazumom o naložbah s tretjo državo

Kadar dvostranski sporazum o naložbah spada na področje uporabe te uredbe, zadevna država članica:

(a) brez nepotrebnega odlašanja obvesti Komisijo o vseh srečanjih, ki bodo potekala v skladu z določbami takega sporazuma. Komisiji se sporoči dnevni red in vse ustrezne informacije, ki omogočajo razumevanje vsebin, ki bodo obravnavane na teh srečanjih. Komisija lahko v zvezi s tem od zadevne države članice zahteva dodatne informacije. Kadar bi lahko obravnavana tema vplivala na izvajanje naložbenih politik Unije, vključno zlasti s skupno trgovinsko politiko, lahko Komisija od zadevne države članice zahteva, da zavzame določeno stališče;

(b) brez nepotrebnega odlašanja obvesti Komisijo o vseh dejstvih, s katerimi se je seznanila in ki kažejo, da določeni ukrep ni v skladu s takim sporazumom. Država članica tudi takoj obvesti Komisijo o vsakem zahtevku za reševanje sporov, vloženem v okviru dvostranskega sporazuma o naložbah, takoj ko je s takim zahtevkom seznanjena. Država članica in Komisija v celoti sodelujeta in sprejmeta vse potrebne ukrepe za zagotovitev učinkovite obrambe, pri čemer lahko po potrebi v postopku sodeluje Komisija;

(c) pred aktiviranjem kakršnih koli ustreznih mehanizmov za reševanje sporov proti tretji državi iz takega dvostranskega sporazuma o naložbah zaprosi za soglasje Komisije in, če Komisija to zahteva, take mehanizme aktivira. Ti mehanizmi vključujejo posvetovanja z drugo pogodbenico dvostranskega sporazuma o naložbah in reševanje sporov, če je to določeno v takem sporazumu. Država članica in Komisija v celoti sodelujeta pri izvajanju postopkov v okviru ustreznih mehanizmov, ki lahko vključujejo, če je to ustrezno, udeležbo Komisije v zadevnih postopkih.

Člen 14

Zaupnost

Pri uradnem obveščanju Komisije o pogajanjih in njihovem rezultatu v skladu s členoma 8 in 11 lahko države članice navedejo, ali je treba katere koli posredovane informacije obravnavati kot zaupne in ali se smejo te informacije posredovati drugim državam članicam.

Člen 15

Pregled

1. Komisija Evropskemu parlamentu in Svetu predloži poročilo o uporabi te uredbe do … (8).

2. Poročilo vsebuje pregled odobritev, ki so bile zahtevane in podane v skladu s poglavjem III, ter pregled potrebe po nadaljnji uporabi navedenega poglavja.

3. Če je v poročilu priporočeno prenehanje uporabe poglavja III ali sprememba njegovih določb, se navedenemu poročilu priloži ustrezni zakonodajni predlog.

Člen 16

Postopek v odboru

1. Komisiji pomaga Odbor za sporazume o naložbah. Ta odbor je odbor v smislu Uredbe (EU) št. 182/2011.

2. Pri sklicevanju na ta odstavek se uporablja člen 4 Uredbe (EU) št. 182/2011.

Člen 17

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V … Za Evropski parlament Predsednik … Za Svet Predsednik …

(1) Stališče Evropskega parlamenta z dne 10. maja 2011 (še ni objavljeno v Uradnem listu) in Stališče Sveta v prvi obravnavi z dne 4. oktobra 2012. Stališče Evropskega parlamenta z dne … (še ni objavljeno v Uradnem listu).

(2) Datum začetka veljavnosti te uredbe.

(3) UL L 145, 31.5.2001, str. 43.

(4) UL L 55, 28.2.2011, str. 13.

(5) 30 dni po začetku veljavnosti te uredbe.

(6) Datum začetka veljavnosti te uredbe.

(7) 30 dni po začetku veljavnosti te uredbe.

(8) 7 let po datumu začetka veljavnosti te uredbe.

UTEMELJITEV SVETA I. UVOD Komisija je 8. julija 2010 Svetu predložila predlog uredbe Evropskega parlamenta in Sveta o prehodnih dogovorih za dvostranske sporazume o naložbah med državami članicami in tretjimi državami (1). Evropski parlament je na plenarnem zasedanju 10. maja 2011 sprejel stališče v prvi obravnavi in izglasoval spremno zakonodajno resolucijo (2). Predsedstvo se je po pooblastilu Coreperja (3) in v skladu s točkami 16 do 18 Skupne izjave o praktičnih ureditvah za postopek soodločanja (4) udeležilo neuradnih sestankov z Evropskim parlamentom, da bi dogovor med institucijami dosegli že v prvi obravnavi v Svetu. Takšen dogovor je bil nato dosežen na neuradnem tristranskem srečanju 29. maja 2012. Predsednik Odbora Evropskega parlamenta za mednarodno trgovino je v pismu predsedniku Coreperja (2. del) z dne 31. maja 2012 navedel, da bo v primeru, če bo Svet Parlamentu uradno predložil svoje stališče, kot je priloženo pismu, na plenarnem zasedanju priporočil, naj ga Parlament v drugi obravnavi sprejme brez sprememb, potem ko ga bodo pregledali pravniki lingvisti. Svet je 26. junija 2012 odobril navedeni politični dogovor (5). II. CILJ PREDLOGA S Pogodbo o delovanju Evropske unije (PDEU), ki je začela veljati 1. decembra 2009, je bila določena izključna pristojnost EU v zvezi z neposrednimi tujimi naložbami v okviru skupne trgovinske politike (člen 207(1) PDEU). Komisija je na podlagi tega sprejela predlog navedene uredbe, ki se nanaša samo na prehodne vidike upravljanja nove pristojnosti EU v zvezi z neposrednimi tujimi naložbami. Cilji, merila in vsebina nove pristojnosti so obravnavani v ločenem sporočilu Komisije Evropskemu parlamentu in Svetu, ki je bilo sprejeto hkrati z zakonodajnim predlogom (6). Cilj tega predloga je odobriti nadaljevanje izvajanja mednarodnih sporazumov o naložbah med državami članicami in tretjimi državami ter določiti pogoje in postopkovni okvir za pogajanja o takih sporazumih in njihovo sklenitev s strani držav članic. III. ANALIZA STALIŠČA SVETA V PRVI OBRAVNAVI Splošno Svet v celoti podpira oblikovanje okvira skupne naložbene politike, ki vzpostavlja enake konkurenčne pogoje za vse vlagatelje iz EU v tretjih državah in za vlagatelje iz tretjih držav v EU. Ker so dvostranski sporazumi o naložbah držav članic s tretjimi državami za evropske vlagatelje v tujini zaenkrat glavni vir zaščite in pravne varnosti, novi pravni okvir ne bi smel negativno vplivati na zaščito vlagateljev in jamstva, ki jih imajo na podlagi obstoječih sporazumov. Po mnenju Sveta ima koncept nadomeščanja obstoječih sporazumov držav članic s sporazumi EU osrednjo vlogo pri preprečevanju pravne praznine, saj vlagateljem zagotavlja trajno zaščito in pravno varnost. Stališče Sveta v prvi obravnavi, ki je rezultat političnega dogovora med Evropskim parlamentom, Komisijo in Svetom, vsebuje naslednje ključne spremembe predloga Komisije: Vsebina in področje uporabe (poglavje I – člen 1) Parlament pri tem členu ni predlagal sprememb; uvedel pa je nekaj dopolnitev. Odstavek 1 v primerjavi z besedilom Komisije vsebuje nekaj podrobnejših obrazložitev, opredeljuje pa tudi, da uredba ne posega v delitev pristojnosti, določenih v Pogodbi. Novi odstavek 2 vsebuje opredelitev izraza „dvostranski sporazum o naložbah“. Ohranitev veljavnosti obstoječih dvostranskih sporazumov o naložbah (poglavje II – členi 2–6) V členu 2, ki zadeva uradno obveščanje Komisije, so bili predlogi sprememb Parlamenta sprejeti. Besedilo vsebuje še nekaj dodatnih tehničnih dopolnitev. Koncept nadomeščanja, ki je utemeljen v členu 3 (ohranitev veljavnosti), je ključnega pomena za zagotovitev trajne zaščite vlagateljev in s tem njihove pravne varnosti. Parlament pri tem členu ni predlagal sprememb. Člen 5, ki zadeva ocene Komisije, je bil temeljito spremenjen. Svet sicer ni mogel sprejeti znatnega dela predloga spremembe Parlamenta, je pa sprejel njegovo zamisel o vključitvi pojma „resne ovire“ v spremenjeno besedilo (vključen je tudi v več drugih členov). Po mnenju Sveta zgolj obstoja dvostranskih sporazumov o naložbah ne bi smeli šteti za „resno oviro“. Člen 6 o obveznosti sodelovanja poleg členov 3 in 5 pomeni jedro te uredbe. Besedilo Komisije je bilo bistveno spremenjeno, da bi izpostavili pomen tesnega sodelovanja med državami članicami in Komisijo pri premagovanju morebitnih resnih ovir pri pogajanjih o dvostranskih sporazumih o naložbah med EU in tretjimi državami ali sklepanju teh sporazumov, obstoj katerih je ugotovila Komisija. Slednja lahko v skladu z določbami tega člena navede ustrezne ukrepe, ki jih morajo sprejeti zadevne države članice, da bi odstranile navedene ovire. Predlogov sprememb Parlamenta ni bilo mogoče sprejeti. Odobritev spremembe ali sklenitve dvostranskih sporazumov o naložbah (poglavje III – členi 7–11) Predlogi sprememb Parlamenta v zvezi s členi 7 (odobritev spremembe ali sklenitve dvostranskega sporazuma o naložbah), 8 (uradno obveščanje Komisije), 9 (odobritev začetka uradnih pogajanj) in 11 (odobritev podpisa in sklenitve dvostranskega sporazuma o naložbah) so bili deloma sprejeti. V zvezi s členom 10 (sodelovanje Komisije pri pogajanjih) predloga spremembe Parlamenta ni bilo mogoče sprejeti, saj je besedilo predloga Komisije ostalo nespremenjeno. Končne določbe (poglavje IV – členi 12–17) Svet se je v neuradnih stikih s Parlamentom strinjal, da bo sledil njegovemu predlogu, naj v uredbo vključi nov člen 12 v zvezi s sporazumi, ki so jih države članice podpisale med začetkom veljavnosti PDEU, tj. 1. decembra 2009, in začetkom veljavnosti te uredbe, čeprav Parlament v zvezi s tem v svojem stališču v prvi obravnavi ni predlagal sprememb. Svet je s tem jasno pokazal, da v celoti priznava nove pristojnosti EU na področju neposrednih tujih naložb. Ta člen zadeva postopke, ki jih je treba upoštevati (obvestilo s strani držav članic, ocena in odobritev Komisije) za navedeno kategorijo dvostranskih sporazumov o naložbah. V zvezi s členom 15 (pregled) je bil dosežen kompromis o roku za poročilo o uporabi uredbe, tj. sedem let po začetku veljavnosti uredbe – namesto deset let, kot sta predlagala Parlament in Svet, oziroma pet let, kot je prvotno predlagala Komisija. Glede člena 16 (postopek v odboru) je Svet sprejel predlog spremembe Parlamenta, s katerim je ta pozval k uporabi svetovalnega postopka. IV. SKLEP Stališče Sveta v prvi obravnavi odraža dogovor, ki je bil dosežen na neuradnih sestankih med Svetom in Parlamentom ob pomoči Komisije. Besedilo izpolnjuje ključno zahtevo po zagotavljanju trajne zaščite in pravne varnosti vlagateljev, obenem pa zagotavlja tudi učinkovito izvajanje nove izključne pristojnosti EU v zvezi z neposrednimi tujimi naložbami. Svet zato pričakuje, da bo njegovo stališče v prvi obravnavi za Parlament sprejemljivo. (1) Dok. 11953/10 WTO 252 FDI 12. (2) Dok. 9726/11 CODEC 749 WTO 195 FDI 12 PE 206. (3) Dok. 10908/11 WTO 228 FDI 15 CODEC 950. (4) UL C 145, 30.6.2007, str. 5. (5) Dok. 10892/12 WTO 216 FDI 17 CODEC 1557. (6) Dok. 11952/10 WTO 251 FDI 11. Svet je na tej osnovi 25. oktobra 2010 sprejel sklepe o celoviti evropski mednarodni naložbeni politiki (dok. 14373/10).